La Universitat Popular obri el termini d'inscripció per al Programa de Proximitat 2021-2022
16 d’agost 2021

![Imagen 1](/media/efjnyvnq/93c-cursos-proximitat.jpg)![Imagen 2](/media/5fkbos55/c_maria-josep-soriano-compromis-n.jpg)

La Universitat Popular obri el termini d'inscripció per al Programa de Proximitat 2021-2022 a partir del pròxim dilluns, 23 d'agost. Les persones interessades a assistir als cursos, tallers i xarrades organitzats per la UP podran sol·licitar-ho de manera telemàtica a partir d'esta data. Així mateix, enguany s'han programat 75 activitats, 72 cursos i 3 xarrades, així com cursos gratuïts en línia, en col·laboració amb la Universitat Jaume I de Castelló.

Dins de l'oferta de la Universitat Popular per al pròxim curs 2021-2022, els cursos es dividixen en àrea de creixement personal, àrea de creació, cursos d'autosuficiència, cursos de relaxació i millora de la salut, cursos de ball, d'expressió i comunicació social, monogràfics, xarrades i seminaris.

La regidora de la Universitat Popular, Maria Josep Soriano, ha explicat que «**la UP s’ha mantingut oberta durant tot el curs passat, malgrat les restriccions de COVID i ara, torna amb nova oferta i dos punts d’informació a la localitat. Animem a tota la ciutadania que vol seguir augmentant el seu potencial creatiu, adquirir noves destreses, hàbits saludables i socialitzar, que ens visite per formar part de la nostra Universitat Popular**».

D'altra banda, la inscripció es pot fer en línia a partir del 23 d'agost fins al 8 de setembre a través d'este [enllaç](https://aytosagunto.apuntate.online/pio/solGenerica.xhtml?curso=924&lang=va). També es pot realitzar de manera presencial, només en aquells casos en què la persona no puga matricular-se en línia, en el punt d'informació educació-UP situat en el Centre Administratiu del Camí Reial, 65, Sagunt, primera planta, del 23 d'agost al 8 de setembre. També es podrà realitzar la inscripció a la Casa Municipal de Cultura, de l'1 al 8 de setembre.

Així mateix, els cursos i les activitats presencials es desenvoluparan amb totes les garanties de seguretat establides per la normativa vigent. Per tant, la Universitat Popular continua treballant amb aules segures, amb ràtios reduïdes (8 – 10 persones per grup), ventilació permanent dels espais, control de grups bambolla i compliment de la resta de mesures sanitàries.

Tota la informació està a la disposició de la ciutadania en els espais administratius municipals, on estan els fullets de la programació. Així mateix, la matrícula serà a partir del dia 15 de setembre. Per a més informació es pot telefonar al 962655868 o 666178647, o a través d'este [enllaç](/es-va/ajuntament/servicios/CulturaEducacion/universitatpopular/Pagines/programacion-cursos-talleres.aspx).

En la matriculació, en cas d'haver-hi llista d'espera, es donarà prioritat a les persones residents en el municipi. De la mateixa manera que una persona no podrà matricular-se en més de dos cursos si hi ha llista d'espera i un curs no podrà iniciar-se sense un mínim de 8 alumnes matriculats. La data d'inici del curs de la UP serà a partir del dilluns 18 d'octubre de 2021.

El sorteig dels cursos que tenen llista d'espera serà el 10 de setembre a la Casa Municipal de Cultura a les 13.00 hores i el 13 de setembre es publicaran les llistes en el tauler d'anuncis de la Casa Municipal de Cultura, en el tauler d'anuncis del departament de Cultura i en la web de l'Ajuntament de Sagunt.​

*   [](http://www.facebook.com/sharer.php?u=https://aytosagunto.es/va/actualitat/la-universitat-popular-obri-el-termini-d-inscripcio-per-al-programa-de-proximitat-2021-2022/ "Facebook")
*   [](http://twitter.com/share?url=https://aytosagunto.es/va/actualitat/la-universitat-popular-obri-el-termini-d-inscripcio-per-al-programa-de-proximitat-2021-2022/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-universitat-popular-obri-el-termini-d-inscripcio-per-al-programa-de-proximitat-2021-2022/ "Linked In")
*   [](mailto:?body=https://aytosagunto.es/va/actualitat/la-universitat-popular-obri-el-termini-d-inscripcio-per-al-programa-de-proximitat-2021-2022/)